SKRIFTLIG FORESPØRGSEL E-1465/03

af Paulo Casaca (PSE) til Kommissionen

(29. april 2003)

Om: En virksomheds konkurs forårsaget af fællesskabsbestemmelserne

Den portugisiske presse (f.eks. Público af 27. marts 2003) har oplyst, at virksomheden Bela Olhão har måttet lukke, idet den ikke har været i stand til at overholde de nye EU-regler om indførelse af en række sundhedsbestemmelser om fremstilling af foder. Kan Kommissionen oplyse, hvilke bestemmelser der er tale om?

Endvidere oplyses det:

Den adskillelse, som skal foretages i medfør af bestemmelserne, vil indebære, at der skal være to bygninger, med total adskillelse mellem de forskellige aktiviteter, idet de end ikke må befinde sig inden for samme struktur.

Kan Kommissionen bekræfte denne påstand?

Kan Kommissionen bekræfte, at denne lovgivning findes? Kan Kommissionen forsyne mig med oplysninger om skøn for konsekvenserne for beskæftigelsen i Europa af denne nye lovgivning? Kan Kommissionen orientere om de skønnede omkostninger ved anvendelsen af denne lovgivning, både skøn udarbejdet af de regulerende myndigheder (på EU-plan, nationale, regionale og lokale myndigheder) og af de private virksomheder?

Dersom Kommissionen ikke kan bekræfte sandfærdigheden af disse oplysninger, kan den da oplyse, hvad der er gjort for at orientere offentligheden i Portugal?

Er Kommissionen sig bevidst, hvor uhyre negativ en indvirkning sådanne oplysninger har på accepten af EU-institutionernes arbejde?

Svar afgivet på Kommissionens vegne af David Byrne

(23. juni 2003)

I Europa-Parlamentets og Rådets forordning (EF) nr. 1774/2002(1) af 30. oktober 2002 som ændret ved forordning (EF) nr. 808/2003 af 12. maj 2003(2) er der fastlagt sundhedsbestemmelser for animalske biprodukter, som ikke er bestemt til konsum. Forordningen blev vedtaget af Europa-Parlamentet og Rådet den 3. oktober 2002, offentliggjort den 10. oktober 2002 og har fundet anvendelse siden 1. maj 2003.

Generelle krav vedrørende godkendelse af kategori 1- og kategori 2-forarbejdningsanlæg (artikel 13) og godkendelse af kategori 3-forarbejdningsanlæg (artikel 17) er fastlagt i kapitel I i bilag V til ovennævnte forordning.

I stk. 1, litra a), kapitel I, bilag V til forordning (EF) nr. 1774/2002, som ændret ved forordning (EF) nr. 808/2003 af 12. maj 2003, er det fastlagt, at anlæg til forarbejdning af animalske biprodukter ikke må befinde sig samme sted som slagterier, medmindre de befinder sig i en fuldstændig separat bygning.

Et transportsystem kan dog forbinde et enkelt forarbejdningsanlæg med et slagteri på samme sted, forudsat at følgende betingelser er opfyldt:

- der skal være adskilte adgange, modtagelsesrum, udstyr og udgange i forarbejdningsanlægget og slagteriet samt særskilt personale; og

- de animalske biprodukter, der forarbejdes, skal komme fra samme anlæg.

Det var nødvendigt at ændre EU-bestemmelserne for de animalske biprodukter, eftersom der findes en lang række forskellige fremgangsmåder i medlemsstaterne med hensyn til finansiel støtte til forarbejdning, indsamling, opbevaring og bortskaffelse af animalske biprodukter. For at sikre, at konkurrencevilkårene for landbrugsprodukter ikke påvirkes, har det været nødvendigt at gennemføre en analyse og, når det var nødvendigt, at gennemføre passende foranstaltninger på EU-niveau. På grundlag af artikel 36 i forordning (EF) nr. 1774/2002 er Kommissionen ved at udarbejde en rapport om de finansielle ordninger i medlemsstaterne vedrørende forarbejdning, indsamling, opbevaring og bortskaffelse af animalske biprodukter, ledsaget af de fornødne forslag.

Med hensyn til information af den offentlige opinion om ovennævnte forordning har Kommissionen for nylig udsendt en vejledning, der skal afklare en række spørgsmål, som erhvervslivet har rejst vedrørende forordningens bestemmelser. En kopi af vejledningen findes på Kommissionens websted: http://europa.eu.int/comm/food/fs/bse/legislation.

(1) EFT L 273 af 10.10.2002.

(2) EUT L 117 af 13.5.2003.